**Trimite-Ți râul**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trimite-Ți râul înspre mine

Și udă-mi inima cu valul!

O, stâmpără-mi setea cu Tine

Să nu rămân cu idealul!

Mi-e sec efortul și jertfirea,

Iar aruncarea nu mi-e firmă

Când nu ești Tu! Chiar nici trăirea

Răspunsul Tău nu mi-o confirmă...

Atinge-mi ochiul să găsească

A traiectoriei lumină,

Nici pașii să nu-mi rătăcească

Târând un sac umplut de vină!

Ascute-mi fin auzul care

Nu poate face diferența,

Căci altfel se așterne sigur

Iar peste el indiferența!

Mărește-mi zelul dedicării!

Răpune-mi iar voința stinsă

Și suflă-un duh al închinării

Să-mi fie torța reaprinsă!